Statul va încasa, anul acesta, 6,7 miliarde de lei din dividendele pentru 2023 ale companiilor energetice, la care este acționar, și listate la BVB, potrivit unor calcule realizate de wall-street.ro pe baza estimărilor de dividende realizate de casa de brokeraj Prime Transaction.
După IPO-ul de anul trecut, cea mai mare sumă va fi încasată de la Hidroelectrica, în cuantum de 4,56 miliarde de lei, mai mult de jumătate din suma totală de 6,7 miliarde de lei. Hidroelectrica a înregistrat un profit net record în 2023 de 6,33 miliarde de lei. Conform rezultatelor financiare anunțate de Hidroelectrica, compania a avut în 2023 venituri totale de 12,2 miliarde de lei, în creștere cu 30% față de anul precedent, și peste jumătate din veniturile totale ale companiei, arată sursa citată.
Potrivit calculelor efectuate de wall-street.ro, Hidroelectrica, cu un dividend estimat pe acțiune de 12,6796 lei, va aduce statului încasări de 4,565 miliarde de lei. Furnizorul de energie Electrica, cu un dividend pe acțiune de 0,1178 lei, va genera venituri de 19,9 milioane de lei pentru stat.
Compania de transport și distribuție a gazelor naturale Transgaz a propus un dividend pe acțiune de 0,4246 lei, ceea ce va aduce statului 46,8 milioane de lei, iar Transelectrica, responsabilă pentru transportul energiei electrice și gestionarea sistemului energetic național, oferă un dividend pe acțiune de 0,8955 lei, ceea ce înseamnă că statul va beneficia de 38,5 milioane de lei.
Romgaz, cu un dividend pe acțiune de 4,0129 lei, va contribui cu 1,082 miliarde de lei la veniturile statului, iar Nuclearelectrica va plăti un dividend pe acțiune de 3,7034 lei, rezultând în venituri de 921,6 milioane de lei pentru stat. În final, compania de transport petrolier Conpet, cu un dividend pe acțiune de 6,9578 lei, va aduce statului 35,3 milioane de lei.
Statul român a încasat de la Hidroelectrica un total de 3,48 miliarde de lei. Suma a provenit atât din dividende uzuale (profitul înregistrat în 2022), cât și dintr-un dividend special pe care producătorul de energie l-a distribuit din rezerve. Așadar, statul va încasa în acest an, cu circa un miliard de lei în plus fața de anul trecut de la producătorul de energie hidro, arată sursa citată.
Câștigurile din dividendele oferite de cele mai importante companii de la Bursa de Valori București (BVB) în acest an vor fi, cel mai probabil, peste câștigurile pe care un român le-ar putea obține din depozitele bancare. Mai exact, randamentul median în cazul primelor 10 companii din întreaga piață a fost estimat la 7,97%, în vreme ce în cazul primilor 20 de companii randamentul median este de 6,52%.
Fondul Proprietatea (FP) este compania de la care analiștii au cele mai mari așteptări cu privire la distribuțiile de dividende din acest an, urmând să ofere, cel mai probabil, un randament de 20%.